**Кісі есімдерінің жаңа әліпбиде жазылуы талқыланды**

Елордада Қазақстан Республикасы Мәдениет және спорт министрлігінің Тіл саясаты комитеті мен Ш.Шаяхметов атындағы «Тіл-Қазына» ұлттық ғылыми-практикалық орталығы бірлесіп, *«Жаңа әліпби: емле, әдістеме және халықаралық тәжірибе»* тақырыбында республикалық конференция өткізді. Конференцияның секциялық мәжілісінде А.Байтұрсынұлы атындағы Тіл білімі институтында әзірленген «Қазақстан географиялық атауларының латын графикасы негізінде жазылу ережелері» және «Қазақстан азаматтары аты-жөндерінің латын графикасы негізінде жазылу ережелері» жобалары талқыланды.ОтырыстаҚолданбалы лингвистика басқармасының басшысы, ф.ғ.к. Сая Итеғұлова модератор болды. Отырысқа Қазақ тілі әліпбиін латын графикасына көшіру жөніндегі Ұлттық комиссия жанындағы Орфографиялық жұмыс тобының, Терминологиялық жұмыс тобының мүшелері, Қазақстан Республикасы Үкіметінің жанындағы Республикалық терминология комиссияның мүшелері қатысты.

Жобаны орындаушы ф.ғ.д., Қазақ тілі әліпбиін латын графикасына көшіру жөніндегі Ұлттық комиссия жанындағы Терминологиялық жұмыс тобының мүшесі Рысберген Қыздархан жиналғандарды екі жобамен таныстырып шықты. Сондай-ақ тәуелсіз сарапшылар және Шайсұлтан Шаяхметов атындағы «Тіл-Қазына» ұлттық ғылыми-практикалық орталығының Ғылыми кеңесі ұсынған сын-пікірлерге тоқталып өтті.

Орфографиялық жұмыс тобының мүшелері Жанар Қоңыратбаева және Нұрсәуле Рсалиева ереже жобаларына байланысты сараптама қорытындыларын оқыды. Сарапшылар екі жобаның мазмұндық жағына, сондай-ақ ережеге қойылатын жалпы талаптарға сай келуіне байланысты пікірлерін білдірді. Жобалардың стиліне, құрылымына байланысты өз ұсыныстарын білдіріп, ереженің кейбір әлі де толықтыруды қажет ететін тұстарын атап көрсетті.

Жарыссөзде Қазақ тілі әліпбиін латын графикасына көшіру жөніндегі Ұлттық комиссия жанындағы Терминологиялық жұмыс тобының мүшесі, ф.ғ.д. Бекжан Әбдуәлиұлы, Құқық қорғау органдары академиясының Жоғары оқу орнынан кейінгі білім беру институтының доценті, ф.ғ.к. Бауыржан Есімсейітов жобаның жалпы мазмұнына байланысты пікірлерін білдірді. Орыс тілінде бұрмаланып жазылған географиялық атаулар мен кісі есімдерінің қазақ тіліндегі дұрыс нұсқасын беру қажеттігі баса көрсетілді.

Жобаларға қатысты айтылған ұсыныс-пікірлердің нәтижесін 2019 жылғы 29 қарашада Нұр-Сұлтан қаласында өтетін «Ұлттық ономастика мәселелері» республикалық семинарында көруге болады. Барша қауымды аталған екі жобаның толық нұсқасымен танысуға шақырамыз.